پکتيکا د ميکانيزه کرکيلي پر لور

پکتيکا د هېواد سوېل ختيځ ته پروت ولايت دي، چې مېشتو وګړو يې د تاريخ په اوږدو کې د هېواد په جوړښت او دفاع کې ټاکونکې ونډه لرلې ده.

د پکتيکا ولايت شمال او شمال لوېديځ ته غزني او د لوېديځ په يوه څنډه کې يې زابل او د پاکستان هېواد د بلوچستان ايالت پروت دي. سوېل او سوېل لوېديځ ته له شمالي او سوېلي وزيرستان سره اوږده پوله لري. دغه ولايت له مرکز کابل څخه ۲۱۰ کيلومتره واټن لري، چې د دويمې درجې ولايتونو په کتار کې راځي.

نوموړى ولايت له پاکستان سره ۳۶۰کيلومتره اوږده پوله لري او مساحت يې ۳۶ زره او ۳۶۰ کيلومتره مربع دى.

دغه ولايت د اقليم له مخې، په اوړي کې تود وي او د تودوخې درجه يې تر۳۵ سانتي ګرېډ پورې رسېږي او په ژمي کې يې هوا سړه وي، چې د تودوخېدرجه يې ان تر منفي ۱۰ - ۲۰ پورې هم رسېږي.

پکتيکا د اداري ويش له مخې، پر مرکز سربېره ١٩ ولسوالۍ لري، مرکز يې ښرنه او مټاخان، يوسف خېل، يحي خېل، اومنه، سرروضه، زرغون شهر، جاني خېل، ګومل، سروبي، اورګون، زيړوک، نکه، ډيله خوشامند، وازه خواه، تروې، وړممۍ، برمل، ګيان او ميشت يې ولسوالۍ دي.

د پراخو دښتو او غرنيو سيمو په درلودو سره د پکتيکا ډېري اوسيدونکي دخپل ژوند لګښتونه د کرنې او مالدارۍ له لارې پوره کوي. ددې ولايت اوبيزې ځمکې ۶۸۶ زره او ۸۶۵ هکټاره او للمي ځمکه يې نهه زره هکټاره ده. پکتيکا چې يو غرنۍ ولايت دي نو په کې پراخ ځنګلونه او څړځايونه هم شته ددې ولايت يو ميليون او ۱۷۳ زره او ۸۸۶ هکټاره ځمکه څړځايونه، ۳۰۵ زره او ۶۴۰ هکټاره ځمکه يې طبيعي ځنګلونه پوښلي او دوه زره او ۷۴۵ هکټاره ځمکه کې يې د مېوو بڼونه دي.

کرنه او مالدارۍ:

په پکتيکا کې که څه هم چې دښتې ډېرې دي او حکومت يې خړوبولو په پار هلې ځلې پيل کړي دي؛ خو بيا هم ۶۵ سلنه وګړي يې په بزګرۍ اخته دي. مشهور کرنيز پيدا وار يې غنم، جوار، اوربشې، مۍ او لوبيا دي.

پکتيکا د جلغوزيو او بادامو تر څنګ، انګور، مڼې، او زردالو هم لري. جلغوزي يې په سروبي، اومني، ګيان، ګومل، زېړوک، نکه، چهارباران او سر روضه کې موجود دي. انګور په مرکز يوسف خېل، خېرکوټ او مټاخان کې په زياته اندازه شتون لري. مڼې او زردالو يې نږدې په ټولو سيمو کې موجودې دي.

ددغه ولايت ډېري کروندګر اوبزګران اوس دخپلوځمکو دخړوبولو لپاره داوبوايستلو له برمو(ماشينونو) ګټه اخلي او وروستيو وچکاليو د دې ولايت د مرکز او ټولو ولسواليو ډېري کاريزونه وچ کړي، چې په ډېره کمه اندازه کاريزونه يې اوس مهال بهېږې ددې ترڅنګ د کرنې وزارت هم په دې ولايت کې د بزګرانو کروندو خړوبولو په پار په دې وروستيو کې د اوبولګولو شبکي، کانالونه او چکډمونه جوړ کړي دي، چې تر يوې کچې ددې ولايت د بزګرانو ستونزې ورسره هوارې شوي دي. پکتيکا د زعفرانو کرکېله په پار هم مناسب اقليم لري او په دې وروستيو کې دزعفرانو کرکېلي ترويج په پار هم په دې ولايت کې هلې ځلې شوي دي ددې ترڅنګ په دې ولايت کې د سويابينو او نور ارزښت لرونکو نباتاتو د ترويج په برخه کې پراخ فعاليتونه ترسره شوي دي. د کرنې وزارت د پکتيکا د کرنې د ميکانيزه کولو په پار هلې ځلې کوي ترڅو ددې ولايت د کرنې دوديزه بڼه ميکانيزه شي. له بزګرۍ سره سره يې خلک په مالدارۍ هم اخته دي. ددې ترڅنګ چې ددې ولايت اوسيدونکي په خپلو کورونو کې دڅارويو ساتنه او پالنه کوي او له دې لارې د خپلو کورنيو عوايد ترلاسه کوي ددې ولايت په بېلابېلو ولسواليو کې د چرګانو او کبانو فارمونه او ددې ترڅنګ د غواروزنې فارمونه هم شته چې ډېر شمېر کسانو ته په کې د کارزمينه هم برابره شوې ده.

بڼوالۍ:

د پکتيکا ولايت ډېرې سيمي دښتي او غرونه پوښلي دي خو بيا هم په دې ولايت کې د بېلابېلو مېوو دوه زره او ۷۴۵ هکټاره بڼونه شتون لري، چې له دې ډلې ۸۷۰۰ يې نوي احيا او تاسيس شوي دي. ددې ولايت د بڼوالو د عوايدو زياتولو په پار د کرنې وزارت له خوا ګڼ شمېر پروژې پلي شوي دي، چې په کې انګورو بڼوالو لپاره مميزخونې جوړول، د مڼو بڼوالو لپاره سړې خونې جوړول او په ټوله کې د بڼوالو بڼونو خړوبولو په پار چکډمونه جوړول او پر بڼوالو اصلاح شوي نيالګي وېشل شامل دي. ددې ترڅنګ بڼوالو ته روزنه ورکول او د بڼونو د افتونو او ناروغيو د کنټرول او درملنې په پار پراخ پروګرامونه پلي کول هغه څه دي، چې د کرنې وزارت له خوا ددې ولايت د بڼوالۍ د پراختيا په پار تر سره شوي دي.

ځنګلونه:

د پکتيکا ولايت ډېري برخه طبيعي مثمر او غير مثمر بوټي او ګياوې پوښلي دي، چې ياد ولايت ته يې طبيعي ښکلا ور بښلې ده.

د پکتيکا ولايت له ځنګلونو څخه په منځنۍ کچه د کال ۱۰ تر ۱۳ زره ټنه جلغوزې په لاس راځي، چې د کورنيو بازارونو ترڅنګ نړيوالو مارکېټونو ته هم صادريږي.

د دې ولايت د ځنګلونو د بيا احيا لپاره هم په دې وروستيو کې هڅې کړندي شوي دي. د پکتيکا د ځنګلونو د احيا په پار ددې ولايت په پنځو ولسواليو کې ۷۰ کورني قورني جوړې شوي دي، چې په هره قوريه کې يې د جلغوزيو او چهارمغزو شپږ زره نيالګي روزل کيږي. د يادو قريو روزل شوي نيالګي ددې ولايت د ځنګلونو په تخريب شويو سيمو کې اېښودل کيږي.

د کرنې، اوبولګولو او مالدارۍ وزارت د نورو ولايتو ترڅنګ د پکتيکا ولايت د ځنګلونو د احيا او خوندي کولو په پار هڅې پيل کړي دي او ددې ترڅنګ د ياد ولايت بزګرانو، بڼوالو اومالدارانو ته د لازياتو اسانتياوو برابرولو په پار هلې ځلې کوي او داسې لارې چارې لټوي، چې ورسره د دوي د عوايد کچه لوړ شي.